*Proiect*

|  |
| --- |
| **GUVERNUL REPUBLICII MOLDOVA****H O T Ă R Â R E nr**.**\_\_\_\_\_\_\_****din** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**Chișinău** |

**pentru aprobarea Regulamentului cu privire la acordarea facilităților fiscale și vamale la importul și/sau livrările de mărfuri și/sau servicii destinate realizării Proiectului „Conectivitate rurală în Moldova”.**

În temeiul art.5 din Legea nr.53/2024 pentru ratificarea Acordului de împrumut dintre Republica Moldova şi Banca Europeană pentru Reconstrucție şi Dezvoltare privind realizarea Proiectului V de reabilitare a drumurilor din Moldova, (Monitorul Oficial al Republicii Moldova, 2024, nr.112-117 art.179), art.5 din Legea nr.176/2024 pentru ratificarea Acordului de împrumut dintre Republica Moldova şi Banca Internațională pentru Reconstrucție şi Dezvoltare în vederea realizării Proiectului „Conectivitate rurală în Moldova” (Monitorul Oficial al Republicii Moldova, 2024, nr.308-310 art.452) și a art.5 din Legea nr.177/2024 pentru ratificarea Acordului de finanțare dintre Republica Moldova şi Asociația Internațională pentru Dezvoltare în vederea realizării Proiectului „Conectivitate rurală în Moldova”, (Monitorul Oficial al Republicii Moldova, 2024, nr.308-310 art.454), Guvernul

**HOTĂRĂŞTE:**

1. Se aprobă Regulamentul cu privire la acordarea facilităților fiscale și vamale la importul și/sau livrările de mărfuri și/sau servicii destinate realizării Proiectului „Conectivitate rurală în Moldova” (se anexează);

2. Prezenta hotărâre intră în vigoare la data publicării în Monitorul Oficial al Republicii Moldova.

**PRIM-MINISTRU Dorin RECEAN**

**Contrasemnează**

**Ministrul finanțelor Victoria BELOUS**

 **Ministrul infrastructurii**

 **și dezvoltării regionale Andrei SPÎNU**

Aprobat

*prin* Hotărârea Guvernului

*nr.\_\_\_\_\_/2024*

**REGULAMENT**

**cu privire la acordarea facilităților fiscale și vamale la importul și/sau livrările de mărfuri și/sau servicii destinate realizării Proiectului „Conectivitate rurală în Moldova”**

**1**. Prezentul Regulament stabilește modul de aplicare a facilităților fiscale și vamale la importul și/sau livrările de mărfuri și/sau servicii destinate realizării Proiectului „Conectivitate rurală în Moldova” (în continuare – *„proiect”*), și anume:

**1.1.** aplicarea scutirii de taxa pe valoarea adăugată (în continuare – T.V.A.) fără drept de deducere, de accize, de taxa vamală, de taxa pentru mărfurile care, în procesul utilizării, cauzează poluarea mediului la importul de mărfuri și/sau servicii destinate implementării proiectului exclusiv din sursele prevăzute în Acordul de împrumut dintre Republica Moldova şi Banca Internațională pentru Reconstrucție și Dezvoltare și în Acordul de finanțare dintre Republica Moldova şi Asociația Internațională pentru Dezvoltare în vederea realizării proiectului;

**1.2.** aplicarea scutirii de T.V.A. cu drept de deducere, de accize, de taxa pentru mărfurile care, în procesul utilizării, cauzează poluarea mediului la livrărilede mărfuri și/sau servicii destinate implementării proiectelor, exclusiv din sursele prevăzute în Acordul de împrumut dintre Republica Moldova şi Banca Internațională pentru Reconstrucție și Dezvoltare și în Acordul de finanțare dintre Republica Moldova şi Asociația Internațională pentru Dezvoltare în vederea realizării proiectului.

**2**. Serviciul Vamal acordă scutirea de T.V.A. fără drept de deducere, de accize, de taxa vamală la vămuirea mărfurilor importate destinate implementării proiectului, exclusiv din sursele prevăzute în Acordul de împrumut dintre Republica Moldova şi Banca Internațională pentru Reconstrucție și Dezvoltare și în Acordul de finanțare dintre Republica Moldova şi Asociația Internațională pentru Dezvoltare în vederea realizării proiectului.

Documentele confirmative pentru aplicarea scutirii de drepturi de import sunt:

**2.1.** scrisoare pe blancheta oficială emisă de către Ministerul Infrastructurii și Dezvoltării Regionale, semnată de persoana cu funcţie de răspundere/persoana abilitată cu drept de semnătură, în care se indică:

**2.1.1.** denumirea acordului;

**2.1.2.** denumirea proiectului;

**2.1.3.** denumirea beneficiarului proiectului;

**2.1.4.** denumirea agentului economic care va efectua importul;

**2.1.5.** valoarea în vamă a mărfurilor și cantitatea acestora.

**2.2.** factura fiscală (invoice);

**2.3.** copia contractului de achiziție a mărfurilor.

**3**. Aplicarea scutirii de T.V.A. fără drept de deducere la efectuarea importului de servicii se confirmă în baza următoarelor documente:

**3.1.** scrisoare pe blancheta oficială emisă de către Ministerul Infrastructurii și Dezvoltării Regionale, semnată de persoana cu funcţie de răspundere/persoana abilitată cu drept de semnătură, în care se indică:

**3.1.1.** denumirea acordului;

**3.1.2.** denumirea proiectului;

**3.1.3.** denumirea beneficiarului proiectului;

**3.1.4.** denumirea serviciilor.

**3.2.** factura fiscală (invoice) sau documentele aplicate în practica internațională sau cele prevăzute de contract, în conformitate cu prevederile art.12 alin.(3) din Legea contabilităţii şi raportării financiare nr.287/2017.

**4.** Scutirea de T.V.A. cu drept de deducere, de accize, de taxa pentru mărfurile care, în procesul utilizării, cauzează poluarea mediului se aplică mărfurilor și/sau serviciilor livrate pe teritoriul țării, cu excepția celor menționate la pct.6, destinate implementării proiectului, exclusiv din sursele prevăzute în Acordul de împrumut dintre Republica Moldova şi Banca Internațională pentru Reconstrucție și Dezvoltare și în Acordul de finanțare dintre Republica Moldova şi Asociația Internațională pentru Dezvoltare în vederea realizării proiectului.

Pentru mărfurile accizate sau anterior importate fără scutirea de taxa pentru mărfurile care în procesul utilizării cauzează poluarea mediului, ce se livrează pe teritoriul Republicii Moldova pentru implementarea proiectului, restituirea accizelor furnizorilor autohtoni și/sau a taxei pentru mărfurile care în procesul utilizării cauzează poluarea mediului nu se acordă.

**5.** Furnizorii/prestatorii livrează pe teritoriul Republicii Moldova mărfuri și/sau servicii, cu excepția celor menționate la pct.6, cu aplicarea scutirii de T.V.A. cu drept de deducere, de accize, de taxa pentru mărfurile care, în procesul utilizării, cauzează poluarea mediului în baza scrisorii pe blancheta oficială emisă de către Ministerul Infrastructurii și Dezvoltării Regionale, care confirmă faptul că mărfurile/serviciile respective sunt destinate implementării proiectului.

Scrisoarea pe blancheta oficială emisă de către Ministerul Infrastructurii și Dezvoltării Regionale, semnată de persoana cu funcţie de răspundere/persoana abilitată cu drept de semnătură, va conține următoarele elemente:

**5.1.** denumirea acordului;

**5.2.** denumirea proiectului;

**5.3.** denumirea beneficiarului proiectului;

**5.4.** denumirea și cantitatea mărfurilor sau denumirea serviciilor.

**6.** Mărfurile, serviciile destinate implementării proiectului, procurate de la agenții economici rezidenți aflați pe teritoriul Republicii Moldova care nu au relații fiscale cu sistemul ei bugetar, la trecerea prin posturile vamale interne de control, se scutesc de T.V.A. fără drept de deducere, de accize, de taxa vamală, de taxa pentru mărfurile care, în procesul utilizării, cauzează poluarea mediului. Documentele confirmative pentru aplicarea scutirii sunt următoarele:

**6.1.** pentru mărfuri – documentele specificate în punctul 2;

**6.2.** pentru servicii – documentele specificate în punctul 3 subpunctul 3.1. din prezentul Regulament și documentul primar ce confirmă prestarea serviciilor.

**7.** Subiecții impunerii cu T.V.A. ce efectuează livrări de mărfuri şi/sau servicii destinate implementării proiectului, scutite de T.V.A. cu drept de deducere, beneficiază de dreptul la restituirea T.V.A. în conformitate cu prevederile articolului 101 alin.(5) din Codul fiscal nr.1163/1997. Solicitarea restituirii sumei T.V.A. se efectuează prin depunerea la Serviciul Fiscal de Stat a cererii conform modelului stabilit în anexa nr.1 la Regulamentul privind restituirea taxei pe valoarea adăugată, aprobat prin Hotărârea Guvernului nr.93/2013. În cererea de restituire subiecții impunerii cu T.V.A. menționează, în mod obligatoriu, suma T.V.A. solicitată spre restituire și prezintă următoarele documente şi/sau informații:

**7.1.** declarațiile privind T.V.A. cu reflectarea sumei T.V.A. solicitată spre restituire;

**7.2.** registrele de evidență a livrărilor şi procurărilor în care sunt înregistrate operațiunile de livrare şi procurare;

**7.3.** copia contractului, în baza căruia au fost efectuate livrări scutite de T.V.A. cu drept de deducere;

**7.4.** în cazul prestării serviciilor şi lucrărilor – actele de executare a lucrărilor;

**7.5.** facturile fiscale (invoices) pentru livrările scutite d e T.V.A. cu drept de deducere;

**7.6.** scrisoarea emisă pe blanchetă oficială de către Ministerul Infrastructurii și Dezvoltării Regionale, semnată de persoana cu funcţie de răspundere/persoana abilitată cu drept de semnătură, care confirmă că mărfurile/serviciile scutite de T.V.A. cu drept de deducere sunt destinate implementării proiectului.

**8.** Sumele T.V.A. achitate de donatori, implementatori sau de beneficiarii proiectului pentru procurările de mărfuri şi/sau servicii efectuate pe teritoriul Republicii Moldova destinate realizării proiectului efectuate până la intrarea în vigoare a prezentei Hotărâri se vor restitui acestora în baza facturilor fiscale şi documentelor ce confirmă achitarea sumelor T.V.A. pentru mărfurile şi/sau serviciile procurate, prezentate împreună cu cererea de restituire la Serviciul Fiscal de Stat.